Qoraqalpog‘istonda hayvonot dunyosi obyektlaridan foydalanishga oid 2 000 qonun buzilishi aniqlandi

Qoraqalpog‘iston Respublikasida 2010—2013-yillarda hayvonot dunyosi obyektlaridan foydalanish bo‘yicha 2 000, Navoiy viloyatida 849 qonun buzilishi holati aniqlangan. Bu haqda O‘zA xabar berdi.

Amudaryo deltasida tabiiy to‘qayzorlarni himoya qilish, qayta tiklash va ulardan oqilona foydalanish maqsadida “Baday to‘qay” davlat qo‘riqxonasi bazasida “Quyi Amudaryo davlat biosfera rezervati” tashkil etildi.
Qoraqalpog‘iston Respublikasida baliqchilikka ixtisoslashtirilgan 80 fermer xo‘jaligi tomonidan 2013-yili 931 tonna baliq yetishtirildi. Navoiy viloyati Qiziltepa tumanidagi “To‘dako‘l” tabiiy suv havzasida “Akva To‘dako‘l” O‘zbekiston—Amerika qo‘shma korxonasi yiliga 2 million dona, jumladan, mamlakatimiz “Qizil kitobi”ga kiritilgan Amudaryo kurakburuni balig‘i chavoqlarini yetishtiruvchi inkubatsiya sexi ishga tushirildi.
Tabiatni muhofaza qilish davlat qo‘mitasi tomonidan Fanlar akademiyasi O‘simlik va hayvonot dunyosi genofondi instituti bilan hamkorlikda Qoraqalpog‘iston Respublikasi hududida sayg‘oqlarni saqlab qolish maqsadida “Ustyurt sayg‘oqlarining populatsiyasini o‘rganish” mavzusida ilmiy-tadqiqot ishlari olib borilmoqda.